Source: https://www.upsvr.gov.sk/zamestnavatel/udelenie-predchadzajuceho-suhlasu.html?page_id=284386
Timestamp: 2019-12-15 16:08:23+00:00
Document Index: 9626176

Matched Legal Cases: ['§ 66', '§ 50', '§ 63', '§ 63', '§ 63', '§ 63', '§ 47', '§ 63']

ÚPSVaR > Udelenie predchádzajúceho súhlasu
Hlavná stránka > Zamestnávateľ > Udelenie predchádzajúceho súhlasu
Zamestnávateľ, ktorý v zmysle organizačnej zmeny resp. z iného dôvodu chce skončiť pracovný pomer alebo štátnozamestnanecky pomer so zamestnancom, ktorý je občanom so zdravotným postihnutím je povinný požiadať o udelenie predchádzajúceho súhlasu príslušný úrad práce, sociálnych vecí a rodiny podľa § 66 Zákonníka práce v znení neskorších predpisov alebo § 50 zákona č. 400/2009 o štátnej službe a o zmene a doplnení niektorých zákonov v znení neskorších predpisov, inak je výpoveď neplatná.
Zamestnávateľ predkladá úradu práce, sociálnych vecí a rodiny písomnú žiadosť, kde je uvedený výpovedný dôvod, pre ktorý sa má pracovný pomer alebo štátnozamestnanecký pomer so zamestnancom skončiť.
K žiadosti ďalej predkladá:
a) v prípade výpovedného dôvodu podľa § 63 ods. 1 písm. b) Zákonníka práce
zápis z vedenia organizácie, ak sa jedná o akciovú spoločnosť zápis z predstavenstva spoločnosti príp. valného zhromaždenia ak sa jedná o spoločnosť s r. o. a podobne, na ktorej sa o organizačnej zmene rozhodlo (uzniesli sa alebo schválili organizačnú zmenu),
organizačnú štruktúru pred organizačnou zmenou a po organizačnej zmene,
pracovnú zmluvu zamestnanca, ktorý je občanom so zdravotným postihnutím prípadne, ak má pracovná zmluva dodatky predkladá aj jej dodatky (predkladá sa kvôli pracovnému zaradeniu),
doklad Sociálnej poisťovne o zdravotnom postihnutí zamestnanca (väčšinou sa jedná o rozhodnutie SP o zdravotnom postihnutí občana a priznaní/nepriznaní nároku na invalidný dôchodok),
rozhodnutie o organizačnej zmene musí predchádzať podanej žiadosti v opačnom prípade nie je dôvod rozhodovať o predchádzajúcom súhlase tak isto nie je možné rozhodnúť, ak zamestnávateľ neuvedie výpovedný dôvod, pre ktorý sa má pracovný pomer skončiť,
vyjadrenie odborového orgánu o prerokovaní organizačných zmien, ak zamestnávateľ odborový orgán má, príp. prerokovanie tejto skutočnosti zástupcami zamestnancov,
zamestnávateľom sa odporúča, aby oslovili vo veci ponuky pracovného miesta aj iných zamestnávateľov, aj v prípade negatívnej odpovedi, (napriek tomu, že uvedenú povinnosť zamestnávatelia nemajú, zo súdnych konaní vyplynula aj takáto požiadavka, i keď nebola priamo určená ako povinnosť),
b) v prípade výpovedného dôvodu podľa § 63 ods. 1 písm. c) Zákonníka práce
lekársky posudok príp. rozhodnutie orgánu štátnej zdravotníckej správy alebo rozhodnutia orgánu sociálneho zabezpečenia,
pri uplatnení tohto výpovedného dôvodu musí ísť o dlhodobú nespôsobilosť zamestnanca vykonávať doterajšiu prácu (jedná sa o prípady, keď sa zamestnanec stane úplne invalidným),
výpoveď zo strany zamestnávateľa bude možná aj v prípade čiastočnej invalidity zamestnanca a to v prípade, že zamestnanec by mohol vykonávať doterajšiu prácu, avšak za osobitne uľahčených podmienok, ktoré mu zamestnávateľ nie je schopný zabezpečiť,
c) v prípade výpovedného dôvodu podľa § 63 ods. 1 písm. d) bod l a 2 Zákonníka práce
predpoklady musia byť ustanovené vo všeobecne záväzných právnych predpisoch (zamestnávateľ uvedie, ktorých predpisov sa predmetná vec týka - nemusí predložiť),
k naplneniu uvedenej skutkovej podstaty - nespĺňanie predpokladov, môže dôjsť kedykoľvek počas trvania pracovného pomeru (zmenou povahy práce alebo zmenou technickej úrovne), nespĺňanie predpokladov - nespĺňanie kvalifikačných predpokladov,
požiadavky nespĺňania požiadaviek na riadny výkon práce Zákonník práce viaže na požiadavky, ktoré má zamestnávateľ zakotvené vo svojom vnútornom predpise (sú to požiadavky určené samým zamestnávateľom), v tomto prípade je žiadúce, aby zamestnávateľ vnútorný predpis predložil aspoň k nahliadnutiu,
vyžaduje sa, aby išlo o požiadavky, ktoré sú nevyhnutné a oprávnené a ktorých oprávnenosť môže vyplývať priamo z pracovnej zmluvy, z príkazu vedúceho zamestnanca alebo požiadavky, ktoré sú pre určitý výkon práce všeobecne známe,
neuspokojivé plnenie pracovných úloh na strane zamestnanca, pričom nie je rozhodujúce, či neuspokojivé plnenie je trvalejšieho charakteru alebo ojedinelé.
Predchádzajúci súhlas sa nevyžaduje, ak ide o výpoveď zamestnancovi, ktorý dosiahol vek určený na nárok na starobný dôchodok a v prípadoch podľa § 63 ods. 1 písm. a) a e) Zákonníka práce alebo ak sa zamestnávateľ a zamestnanec dohodli na skončení pracovného pomeru dohodou.
Podobný postup ako pri uplatnení Zákonníka práce zamestnávateľ zachová aj v prípade, ak uplatňuje zákon č. 400/2009 Z. z. o štátnej službe a o zmene a doplnení niektorých zákonov v znení neskorších predpisov.
d) v prípade výpovedného dôvodu podľa § 47 a prísluš. písm. ...) zákona o štátnej službe
rozhodnutie o vymenovaní do štátnej služby,
odvolanie z funkcie, ak sa výpoveď týka predstaveného – vedúceho zamestnanca,
rozhodnutie o zmene štátnozamestnaneckého pomeru, ak došlo k jeho zmene.
Predchádzajúci súhlas sa nevyžaduje, ak zamestnanec dosiahol vek určený na nárok na starobný dôchodok a v prípadoch podľa § 63 ods. 1 písm. a) a e) Zákonníka práce, alebo ak sa zamestnávateľ a zamestnanec dohodli na skončení pracovného pomeru dohodou.